خضدار:بلوچستان نیشنل پارٹی(عوامی) نا سروک مسکوہی بنجائی وزیر میر اسرار اللہ خان زہری پارینے کہ مردم و خانہ شماری صوبہ غاتا نیام اٹ وسیلہ غاتا بشخنگ نا اسٹ انگا کچ ءِ، دادے گوجالنگپ، الس ڈیجیٹل مردم و خانہ شماری ٹی پبی بشخ ہلے، حساس قومی ویل مردم شماری آ سنجیدہ مرسا سجفنگ نا گرج ءِ، شمار کنندہ غاتتون کمک ءِ پک کننگے۔ بی این پی(عوامی) ہر وڑ اٹ کمک کن سنبرینگوک ء،۔ حکومت اوغان مہاجر آتے مردم شماری آن بایدے مُر تورے۔ دا ہیت آتا درشانی ءِ میر اسراراللہ خان زہری خضدار اٹ صحافی تتون ہیت و گپ کرسا کرے۔ بی اینپ ی (عوامی) نا سروک نا پاننگ ئس کہ مردم شماری اسہ حساس قومی ویل اسے، داڑا سنجیدہ مرسا سجفنگ و شمارکنندہ غاتتون کمک نا گرج ءِ۔ ملکی وسیلہ غاتا بشخنگ آبادی نا بنداو آ مریک۔ آبادی نا اسٹ انگا وڑ مردم شماری ءِ، ہرانا کمک اٹ صوبہ، ڈویژن، و ضلع غاتا نیام اٹ وسیلہ غاک بشخنگرہ۔ بولچستان خاص وڑ اٹ بلوچ علاقہ غاتیٹی دا بد قسمتی مسنے کہ داڑے داکان مست مردم و خانہ شماری نا بابت کس سنجیدہ متنے، ہرانا سوب آن بلوچستان خاص وڑ اٹ بلوچ ضلع غاتیٹی آبادی ءِ پیدوار کننگ نا بابت بھلو نسخان اس ہرفوئی تمانے۔ تاریخ اٹ نن کل ءِ اسہ وارخواہی اس دو بسنے، داسہ گرج دا ہیت انا ءِ کہ بلوچستان نا باتیک دا وارخواہی آن پبی فائدہ ہرفسا ڈیجیٹل مردم و خانہ شماری ٹی پبی بشخ ہلیر۔ ہر فردا سُل کہ او زند انا اخس دے ناس کہ مرے اونا مردم شماری نا کمک اٹ حساب کرفنگ ءِ پک کننگے۔ بلوچستان اسہ تالان ءُ ڈغار اسے آٹے، مخلوق نا بھلو کچ اس مش تا ٹُل و دامان تیٹی آباد ءِ، حکومت نا دا زمواری مریک کہ محکمہ شماریات نا زموار آک ہمو مش تا ٹُل و دامان تیٹی آباد آبادی تسکان ہم رسینگر، اگہ کس ءِ مردم شماری ٹی حساب کننگتو، تو اونا نسخان تعلقدار ضلع تون اوار مچ آ بلوچستان ءِ مننگ کیک۔
(آن لائن)
